Source: http://www.raamatupidaja.ee/uudised/2019/01/09/muudatused-oigusaktides
Timestamp: 2019-01-19 18:58:49+00:00
Document Index: 6155365

Matched Legal Cases: ['§ 3', '§ 4', '§ 5', '§ 6', '§ 7', '§ 8', '§ 131', '§ 24']

14. jaanuar 2019 09:00
Jurist Kersti Puuri käsitleb hiljutisi muudatusi õigusaktides
Artiklis on käsitletud 2018. aasta novembris ja detsembri alguses Riigi Teatajas avaldatud raamatupidamisega seotud õigusaktide muudatusi. Samuti on seoses aastavahetusega toodud välja seadused, milles jõustusid muudatused 1. jaanuaril 2019.
Eesti Vabariigi ja Poola Vabariigi vahelise investeeringute vastastikuse soodustamise ja kaitse lepingu muutmise ja lõpetamise kokkuleppe ratifitseerimise seadus
Riigi Teatajas II avaldati 13.11.2018 Eesti Vabariigi ja Poola Vabariigi vahelise investeeringute vastastikuse soodustamise ja kaitse lepingu muutmise ja lõpetamise kokkuleppe ratifitseerimise seadus, millega lõpetati viidatud riikide vaheline kokkulepe. Kokkuleppe lõpetamise eesmärk on tagada kõikide Euroopa Liidu liikmesriikide investorite võrdle kohtlemine.
Eesti Vabariigi ja Poola Vabariigi vaheline investeeringute vastastikuse soodustamise ja kaitse lepingu muutmise ja lõpetamise kokkulepe
Riigi Teatajas I avaldati 14.11.2018 avaliku teabe seaduse muutmise seadus, millega võeti üle Euroopa Liidu avaliku sektori asutuste veebilehtede ja mobiilirakenduste ligipääsetavuse direktiiv, mille eesmärk on muuta avaliku sektori veebilehed inimestele paremini kättesaadavaks, mõistetavamaks ja töökindlamaks. Muudatused jõustusid 01.12.2018.
Riigi Teatajas I avaldati 14.11.2018 tarbijakaitseseaduse muutmise seadus, millega sätestati, et Tarbijakaitseamet peab tagama Euroopa Parlamendi ja nõukogu määruse (EL) 2018/302, mis käsitleb siseturul toimuvat põhjendamatut asukohapõhist tõkestust ja muul viisil diskrimineerimist kliendi kodakondsuse, elukoha või asukoha alusel, rakendamise ning teostab järelevalvet määruses sätestatud nõuete täitmise üle. Muudatused jõustusid 03.12.2018.
See tähendab, et ettevõtjatel ei ole lubatud Euroopa Liidu siseturul eristada kliente nende kodakondsuse, elu- ega asukoha põhjal ehk Euroopa Liidu siseturul ei tohi diskrimineerida kliente hindade ega müügi- või maksetingimuste poolest, kui nad soovivad osta tooteid või tarbida teenuseid teisest liikmesriigist.
Euroopa Parlamendi ja nõukogu määruses (EL) nr 2018/302 sätestatud nõuete rikkumise eest võib Tarbijakaitseamet karistada rahatrahviga kuni 300 trahviühikut või juriidilise isiku puhul rahatrahviga kuni 32 000 eurot.
Riigi Teatajas I avaldati 29.11.2018 käibemaksuseaduse muutmise seadus, millega sätestatakse vautšeri tähendus käibemaksuseaduse mõistes ning reguleeritakse vautšeriga seotud tehingute maksukäsitlus ja lihtsustatakse impordi käibemaksu käibedeklaratsioonil deklareerimise korda. Samuti muudeti elektroonilise side teenuse ja elektrooniliselt osutatava teenuse käibe maksustamise korda. Muudatused jõustusid 01.01.2019 ja osaliselt jõustuvad 01.02.2019.
Riigi Teatajas I avaldati 06.12.2018 tulumaksuseaduse muutmise seadus, mille kohaselt ei maksustata erisoodustusena töötajate elu- ja töökoha vaheliseks transpordiks kasutatud ühistranspordi piletihinna hüvitamist. Muu transpordikulu hüvitamist ei maksustata erisoodustusena, kui ühistransporti kasutades ei ole võimalik seda teekonda läbida mõistliku aja- või rahakuluga või kui puudega töötajal ei ole võimalik kasutada ühistransporti või ühistranspordi kasutamine põhjustab liikumis- ja töövõime olulist langust. Muudatus jõustub 01.01.2020.
Sama seadusemuudatusega määrati ka see, et Euroopa Liidu struktuuritoetusest füüsilisele isikule makstavat toetust kinnistule vee- ja kanalisatsioonitorustiku ehitamiseks või kogumismahuti paigaldamiseks ei maksustata tulumaksuga. Seda muudatust kohaldatakse tagasiulatuvalt alates 01.06.2018.
Riigi Teatajas I avaldati 06.12.2018 ka tsiviilseadustiku üldosa seaduse ning võlaõigusseaduse, tsiviilseadustiku üldosa seaduse ja rahvusvahelise eraõiguse seaduse rakendamise seaduse muutmise seadus, mille kohaselt on alates 01.07.2019 täitedokumendiga tunnustatud kahju õigusvastasest tekitamisest tulenev nõude või kriminaalmenetluse raames tsiviilhagiga esitatud nõude aegumistähtaeg 20 aastat. Muudatus jõustub 01.07.2019.
Riigi Teatajas I avaldati 07.12.2018 maksukorralduse seaduse muutmise ja sellega seonduvalt teiste seaduste muutmise seadus, mille eesmärk on muuta maksumenetlus sujuvamaks, sealhulgas lahendab praktikas esile kerkinud probleeme. Näiteks saab edaspidi nõuda maksuvõlga sisse ka äriühingu tegelikult juhilt, kes äriregistrisse kantud juhatuse liikme varjus tegutsedes on ettevõttele tahtlikult maksuvõla põhjustanud.
Samuti muutub see, milliseid andmeid tuleb töötamise registrisse kanda. Nimelt tuleb peale seni nõutud andmete hakata sisse kandma ka andmeid töötajate ametinimetuse ning töö tegemise asukoha ja määra kohta. Andmete nõudmise eesmärgiks on riikliku statistika kogumine Statistikaametile.
Suurem osa muudatustest jõustus 01.01.2019, osa muudatusi jõustub ka 01.01.2020.
Riigi Teatajas I avaldati 07.12.2018 alkoholi-, tubaka-, kütuse- ja elektriaktsiisi seaduse ning teiste seaduste muutmise seadus, mille käigus reguleeritakse ühelt poolt intensiivselt gaasi tarbivatele ettevõtjatele ettenähtud maagaasi soodusaktsiisimäärasid, teiselt poolt jäetakse ära aastateks 2019 ja 2020 planeeritud alkoholi aktsiisimäärade tõus. Muudatused jõustusid 01.01.2019.
Riigi Teatajas I avaldati 07.12.2018 ebaausa konkurentsi takistamise ja ärisaladuse kaitse seadus. Tegemist on uue seadusega, mis võeti vastu 21.11.2018 ja mis jõustus 17.12.2018. Seadusega reguleeritakse varem konkurentsiseaduse 7. peatükis sätestatud kõlvatut konkurentsi (ebaaus konkurents).
Riigi Teatajas I avaldati 09.11.2018 rahandusministri 14.06.2011 määruse nr 30 „Residendist füüsilise isiku tulu deklareerimine” muudatus, millega muudeti residendist füüsilise isiku tuludeklaratsioonide vorme. Uued vormid jõustusid 01.01.2019.
Riigi Teatajas I avaldati 29.11.2018 rahandusministri 22.11.2018 määrus nr 47 „Rahandusministri määruste muutmine seoses Eesti Panga määruse kehtetuks tunnistamisega”. Nimetatud määrusega muudetakse rahandusministri varasemaid määruseid, milles enamikus asendatakse tekstiosa „kehtestatud Eesti Panga presidendi 9. detsembri 2011. a määrusega nr 9 „Nõuded XML-dokumentidena vormindatud aruannete esitamisele”” tekstiosaga „avaldatud Finantsinspektsiooni veebilehel”.
Riigi Teatajas I avaldati 05.12.2018 Vabariigi Valitsuse 29.11.2018 vastu võetud määrus nr 109 „Vabariigi Valitsuse määruste muutmine töötervishoiu ja tööohutuse seaduse muudatuste tõttu”. Määrusega muudetakse määruseid, mis on kehtestatud töötervishoiu ja tööohutuse seaduse § 3 lõike 4, § 4 lõike 5, § 5 lõike 4, § 6 lõike 6, § 7 lõike 3, § 8 lõike 3, § 131 lõike 9 ja § 24 lõike 10 alusel.
Muudatused töötervishoiu ja tööohutuse seaduses (avaldatud RT I 12.06.2018) ja ka viidatud määrustes jõustusid 01.01.2019.
Vabariigi Valitsuse 3. jaanuari 2017. a määruse nr 1 „Ajateenija ja asendusteenistuja toetuse, reservväelasele õppekogunemisel osalemise aja eest makstava toetuse ning ajateenija ja asendusteenistuja lapse toetuse ulatus ja maksmise kord” muutmine
Riigi Teatajas I avaldati 11.12.2018 Vabariigi Valitsuse 06.12.2018 määrus nr 110 „Vabariigi Valitsuse 3. jaanuari 2017. a määruse nr 1 „Ajateenija ja asendusteenistuja toetuse, reservväelasele õppekogunemisel osalemise aja eest makstava toetuse ning ajateenija ja asendusteenistuja lapse toetuse ulatus ja maksmise kord” muutmine”. Nimetatud määruse alusel on alates 01.01.2019 ajateenija või asendusteenistuja lapse toetuse suurus senise 50 euro asemel 300 eurot kuus.
1. jaanuarist 2019 jõustusid muudatused järgmistes seadustes:
URL: http://www.raamatupidaja.ee/uudised/2019/01/09/muudatused-oigusaktides